CELEX: 32014R0615
Language: el
Date: 2014-06-06 00:00:00
Title: Εκτελεστικός κανονισμός (ΕΕ) αριθ. 615/2014 της Επιτροπής, της 6ης Ιουνίου 2014 , για τις λεπτομέρειες εφαρμογής του κανονισμού (ΕΕ) αριθ. 1306/2013 του Ευρωπαϊκού Κοινοβουλίου και του Συμβουλίου και του κανονισμού (ΕΕ) αριθ. 1308/2013 του Ευρωπαϊκού Κοινοβουλίου και του Συμβουλίου σχετικά με τα προγράμματα εργασίας για τη στήριξη των τομέων του ελαιολάδου και των επιτραπέζιων ελιών

7.6.2014   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 168/95
            
         ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) αριθ. 615/2014 ΤΗΣ ΕΠΙΤΡΟΠΉΣ
   της 6ης Ιουνίου 2014
   για τις λεπτομέρειες εφαρμογής του κανονισμού (ΕΕ) αριθ. 1306/2013 του Ευρωπαϊκού Κοινοβουλίου και του Συμβουλίου και του κανονισμού (ΕΕ) αριθ. 1308/2013 του Ευρωπαϊκού Κοινοβουλίου και του Συμβουλίου σχετικά με τα προγράμματα εργασίας για τη στήριξη των τομέων του ελαιολάδου και των επιτραπέζιων ελιών
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΕ) αριθ. 1306/2013 του Ευρωπαϊκού Κοινοβουλίου και του Συμβουλίου, της 17ης Δεκεμβρίου 2013, σχετικά με τη χρηματοδότηση, τη διαχείριση και την παρακολούθηση της κοινής γεωργικής πολιτικής και την κατάργηση των κανονισμών (ΕΟΚ) αριθ. 352/78, (ΕΚ) αριθ. 165/94, (ΕΚ) αριθ. 2799/98, (ΕΚ) αριθ. 814/2000, (ΕΚ) αριθ. 1290/2005 και (ΕΚ) αριθ. 485/2008 του Συμβουλίου (1), και ιδίως τα άρθρα 57 παράγραφος 2, 58 παράγραφος 4, 62 παράγραφος 2, 63 παράγραφος 5, 64 παράγραφος 7 και 66 παράγραφος 4,
   Έχοντας υπόψη τον κανονισμό (ΕΕ) αριθ. 1308/2013 του Ευρωπαϊκού Κοινοβουλίου και του Συμβουλίου, της 17ης Δεκεμβρίου 2013, για τη θέσπιση κοινής οργάνωσης των αγορών γεωργικών προϊόντων και την κατάργηση των κανονισμών (ΕΟΚ) αριθ. 922/72, (ΕΟΚ) αριθ. 234/79, (ΕΚ) αριθ. 1037/2001 και (ΕΚ) αριθ. 1234/2007 του Συμβουλίου (2), και ιδίως το άρθρο 31,
   Εκτιμώντας τα ακόλουθα:
   
               (1)
            
            
               Ο κανονισμός (ΕΕ) αριθ. 1308/2013 θεσπίζει κανόνες για τα προγράμματα στήριξης του τομέα του ελαιολάδου και των επιτραπέζιων ελιών. Προκειμένου να διασφαλισθεί η ορθή λειτουργία και η ενιαία εφαρμογή του νέου νομικού πλαισίου που θεσπίζεται με τον εν λόγω κανονισμό, παραχωρήθηκε στην Επιτροπή η εξουσία να εκδίδει εκτελεστικές πράξεις με τις οποίες θεσπίζονται τα μέτρα που απαιτούνται για την εφαρμογή του όσον αφορά τα εν λόγω προγράμματα εργασίας. Τα μέτρα αυτά θα πρέπει να αντικαταστήσουν τους κανόνες που προβλέπονται από τον κανονισμό (ΕΚ) αριθ. 867/2008, ο οποίος καταργήθηκε με τον κατ' εξουσιοδότηση κανονισμό της Επιτροπής (ΕΕ) αριθ. 611/2014 (3).
            
         
               (2)
            
            
               Για να είναι τα κράτη μέλη παραγωγής σε θέση να εφαρμόσουν τη διαχείριση του καθεστώτος στήριξης στον τομέα του ελαιολάδου και των επιτραπέζιων ελιών, θα πρέπει να καθοριστούν οι διαδικασίες όσον αφορά τα προγράμματα εργασίας και τις τροποποιήσεις τους, την καταβολή της ενωσιακής χρηματοδότησης, συμπεριλαμβανομένων των προκαταβολών, τα ποσά των εγγυήσεων που πρέπει να συσταθούν, τους ελέγχους, τις εκθέσεις ελέγχου, τις διορθώσεις και τις κυρώσεις σε περίπτωση παρατυπιών και αμέλειας στην εφαρμογή των προγραμμάτων εργασίας.
            
         
               (3)
            
            
               Για να είναι δυνατή η ορθή χρησιμοποίηση της διαθέσιμης χρηματοδότησης ανά κράτος μέλος, είναι αναγκαίο να προβλεφθεί ετήσια διαδικασία τροποποίησης των προγραμμάτων εργασίας που έχουν εγκριθεί για το επόμενο έτος, ώστε να λαμβάνονται υπόψη τυχόν δεόντως αιτιολογημένες αλλαγές σε σχέση με τους αρχικούς όρους. Θα πρέπει επίσης να μπορούν τα κράτη μέλη να καθορίζουν τις απαραίτητες προϋποθέσεις για την τροποποίηση του περιεχομένου και του προϋπολογισμού των προγραμμάτων εργασίας, χωρίς να σημειώνεται υπέρβαση των ετήσιων ποσών που έχουν παρακρατήσει τα κράτη μέλη παραγωγής, κατ' εφαρμογή του άρθρου 29 παράγραφος 2 του κανονισμού (ΕΕ) αριθ. 1308/2013. Για τις τροποποιήσεις προγραμμάτων εργασίας και για να υπάρξει ευελιξία στην εφαρμογή των προγραμμάτων εργασίας, είναι σκόπιμο να καθορισθεί η προθεσμία υποβολής της αίτησης.
            
         
               (4)
            
            
               Προκειμένου να μπορέσουν να αρχίσουν να εφαρμόζουν εγκαίρως τα προγράμματα εργασίας, θα πρέπει να προβλεφθεί για τους δικαιούχους οργανισμούς του τομέα του ελαιολάδου η δυνατότητα να εισπράττουν, μέσω της σύστασης εγγύησης υπό τους όρους που προβλέπονται από τον κανονισμό (ΕΕ) αριθ. 1306/2013, προκαταβολή έως και 90 % της συνεισφοράς της Ένωσης που προβλέπεται για κάθε έτος που καλύπτεται από το εγκεκριμένο πρόγραμμα εργασίας. Θα πρέπει να καθοριστούν οι λεπτομέρειες πληρωμής της εν λόγω προκαταβολής.
            
         
               (5)
            
            
               Θα πρέπει επίσης να προβλεφθεί ότι οι αναγνωρισμένες οργανώσεις παραγωγών, οι αναγνωρισμένες ενώσεις οργανώσεων παραγωγών και οι αναγνωρισμένες διεπαγγελματικές οργανώσεις (εφεξής «οι δικαιούχοι οργανώσεις») πρέπει να υποβάλλουν αίτηση χρηματοδότησης στον οργανισμό πληρωμών του κράτους μέλους βάσει συγκεκριμένου χρονοδιαγράμματος. Επίσης είναι σκόπιμο να προβλεφθεί ότι η εν λόγω αίτηση θα πρέπει να συντάσσεται με βάση το υπόδειγμα της αρμόδιας αρχής και να συνοδεύεται από έγγραφα που τεκμηριώνουν την εφαρμογή των προγραμμάτων εργασίας και τις δαπάνες που πραγματοποιήθηκαν. Θα πρέπει να προβλεφθεί ότι ο οργανισμός πληρωμών του κράτους μέλους καταβάλλει τη χρηματοδότηση και αποδεσμεύει την εγγύηση μετά την περάτωση ολόκληρου του προγράμματος εργασίας, την εξέταση των δικαιολογητικών και τους ελέγχους.
            
         
               (6)
            
            
               Για την καλή διαχείριση των προγραμμάτων εργασίας, τα ενδιαφερόμενα κράτη μέλη θα πρέπει να καταρτίσουν σχέδιο επιτόπιων ελέγχων που αφορούν δείγμα οργανώσεων δικαιούχων βάσει ανάλυσης των κινδύνων και να ελέγξουν την τήρηση των όρων χορήγησης ενωσιακής χρηματοδότησης. Είναι σκόπιμο να προβλεφθεί ότι κάθε επιτόπιος έλεγχος πρέπει να αποτελεί αντικείμενο λεπτομερούς έκθεσης ελέγχου. Θα πρέπει επίσης τα κράτη μέλη να θεσπίσουν για τις διαπραττόμενες παρατυπίες κατάλληλο καθεστώς διορθώσεων και κυρώσεων που να καλύπτει όλα τα αχρεωστήτως καταβληθέντα ποσά, προσαυξημένα ενδεχομένως με τόκους.
            
         
               (7)
            
            
               Για την παρακολούθηση της εφαρμογής των προγραμμάτων εργασίας και την αξιολόγησή τους για το σύνολο της περιόδου εφαρμογής τους, είναι απαραίτητο οι δικαιούχοι οργανώσεις να συντάσσουν έκθεση των δραστηριοτήτων τους και να τη διαβιβάζουν στις εθνικές αρχές των οικείων κρατών μελών. Θα πρέπει επίσης να προβλεφθεί η διαβίβαση των εν λόγω εκθέσεων στην Επιτροπή.
            
         
               (8)
            
            
               Για να αυξηθεί η συνολική επίπτωση των προγραμμάτων εργασίας που εκτελούνται στον τομέα της παρακολούθησης και της διαχείρισης της αγοράς ελαιόλαδου και επιτραπέζιων ελιών, θα πρέπει να προβλεφθεί η δημοσίευση των αποτελεσμάτων των εφαρμοζόμενων μέτρων από τις δικαιούχους οργανώσεις και τα κράτη μέλη στους διαδικτυακούς τόπους τους.
            
         
               (9)
            
            
               Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής διαχείρισης της κοινής οργάνωσης των γεωργικών αγορών,
            
         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Πεδίο εφαρμογής
   Ο παρών κανονισμός ορίζει τις λεπτομέρειες εφαρμογής του κανονισμού (ΕΕ) αριθ. 1308/2013 όσον αφορά την εφαρμογή των προγραμμάτων εργασίας στον τομέα του ελαιολάδου και των επιτραπέζιων ελιών, τις τροποποιήσεις τους, την καταβολή της ενίσχυσης, συμπεριλαμβανομένων των προκαταβολών, τις διαδικασίες εγγυοδοσίας και το ύψος της εγγύησης που πρέπει να κατατίθεται όταν υποβάλλεται αίτηση για την έγκριση προγράμματος εργασιών και όταν χορηγείται προκαταβολή από την ενίσχυση.
   Άρθρο 2
   Τροποποίηση των προγραμμάτων εργασίας
   1.   Η δικαιούχος οργάνωση δύναται να ζητήσει, με διαδικασία που καθορίζεται από το κράτος μέλος, τροποποιήσεις του περιεχομένου και του προϋπολογισμού του οικείου προγράμματος εργασίας που έχει ήδη εγκριθεί, χωρίς ωστόσο αυτές να συνεπάγονται υπέρβαση του ποσού που προβλέπεται στο άρθρο 29 παράγραφος 2 του κανονισμού (ΕΕ) αριθ. 1308/2013 για το σχετικό κράτος μέλος.
   2.   Κάθε αίτηση τροποποίησης προγράμματος εργασίας, συμπεριλαμβανομένης της ενοποίησης των χωριστών προγραμμάτων εργασίας, συνοδεύεται από δικαιολογητικά που διευκρινίζουν τους λόγους, τον χαρακτήρα και τις επιπτώσεις των προτεινόμενων τροποποιήσεων. Η αίτηση υποβάλλεται από τη δικαιούχο οργάνωση στην αρμόδια αρχή του κράτους μέλους το αργότερο στις 31 Δεκεμβρίου του έτους που προηγείται του έτους εκτέλεσης του προγράμματος εργασίας.
   3.   Σε περίπτωση συγχώνευσης δικαιούχων οργανώσεων οι οποίες προηγουμένως εκτελούσαν χωριστά προγράμματα εργασίας, αυτές συνεχίζουν να εκτελούν τα εν λόγω προγράμματα παράλληλα και χωριστά, μέχρι την 1η Ιανουαρίου του έτους που έπεται της συγχώνευσης.
   Κατά παρέκκλιση των διατάξεων του πρώτου εδαφίου, τα κράτη μέλη δύνανται να επιτρέπουν στις συγχωνευθείσες δικαιούχους οργανώσεις που το ζητούν, επικαλούμενες βάσιμους λόγους, να εκτελούν παράλληλα τα οικεία προγράμματα εργασίας χωρίς να τα συγχωνεύσουν.
   4.   Οι τροποποιήσεις του προγράμματος εργασίας εφαρμόζονται δύο μήνες μετά την παραλαβή από την αρμόδια αρχή της αίτησης τροποποίησης, εκτός εάν η αρμόδια αρχή θεωρεί ότι οι τροποποιήσεις που υποβλήθηκαν δεν πληρούν τις προϋποθέσεις. Στην περίπτωση αυτή ενημερώνει τη δικαιούχο οργάνωση, η οποία υποβάλλει, κατά περίπτωση, αναθεωρημένη έκδοση του προγράμματος εργασίας της.
   5.   Σε περίπτωση που η χορηγούμενη στη δικαιούχο οργάνωση ενωσιακή χρηματοδότηση είναι κατώτερη από το ύψος του εγκεκριμένου προγράμματος εργασίας, ο δικαιούχος δύναται να προσαρμόσει το πρόγραμμά του στη χορηγούμενη χρηματοδότηση. Ζητεί την έγκριση αυτής της τροποποίησης του προγράμματος εργασίας από την αρμόδια αρχή.
   6.   Κατά παρέκκλιση από τις παραγράφους 2 και 4, η αρμόδια αρχή μπορεί να δεχθεί, κατά τη διάρκεια της υλοποίησης ενός προγράμματος εργασίας, τροποποιήσεις ενός μέτρου του προγράμματος εργασίας, υπό την προϋπόθεση ότι:
   
               α)
            
            
               η τροποποίηση του μέτρου κοινοποιείται από τη δικαιούχο οργάνωση στην αρμόδια αρχή δύο μήνες πριν από την έναρξη εφαρμογής του εν λόγω μέτρου·
            
         
               β)
            
            
               η κοινοποίηση συνοδεύεται από δικαιολογητικά που διευκρινίζουν την αιτία, τη φύση και τις επιπτώσεις της προτεινόμενης τροποποίησης και αποδεικνύει ότι η σχετική τροποποίηση δεν μεταβάλλει τον αρχικό στόχο του προγράμματος εργασίας·
            
         
               γ)
            
            
               το κονδύλιο για τον τομέα του σχετικού μέτρου παραμένει σταθερό·
            
         
               δ)
            
            
               η κατανομή των πιστώσεων σε άλλα μέτρα του τομέα του εν λόγω μέτρου δεν υπερβαίνει τις 40 000 ευρώ.
            
         7.   Εάν η αρμόδια αρχή δεν διατυπώσει βάσιμες αντιρρήσεις για τη μη τήρηση των προϋποθέσεων που προβλέπονται στην παράγραφο 6, εντός μηνός από τη γνωστοποίηση της τροποποίησης των μέτρων, η τροποποίηση θεωρείται ότι έχει γίνει δεκτή.
   Άρθρο 3
   Προκαταβολές
   1.   Η δικαιούχος οργάνωση που υπέβαλε την αίτηση προκαταβολής που προβλέπεται στο άρθρο 7 παράγραφος 3 στοιχείο η) του κατ' εξουσιοδότηση κανονισμού (ΕΕ) αριθ. 611/2014 εισπράττει, υπό τους όρους της παραγράφου 2 του παρόντος άρθρου, συνολική προκαταβολή έως και 90 % της συνεισφοράς της Ένωσης που προβλέπεται για κάθε έτος που καλύπτεται από το εγκεκριμένο πρόγραμμα εργασίας.
   2.   Πριν από το τέλος του μήνα που ακολουθεί τον μήνα κατά τον οποίο αρχίζει η ετήσια εκτέλεση του εγκεκριμένου προγράμματος εργασίας, το κράτος μέλος καταβάλλει στη σχετική δικαιούχο οργάνωση μια πρώτη δόση ίση με το ήμισυ του αναφερόμενου στην παράγραφο 1 ποσού. Μια δεύτερη δόση της προκαταβολής ίση με το υπόλοιπο μισό του εν λόγω ποσού, καταβάλλεται μετά τη διενέργεια του προβλεπόμενου στην παράγραφο 3 ελέγχου.
   3.   Πριν καταβάλει την επόμενη δόση, το κράτος μέλος εξακριβώνει αν έχει πράγματι δαπανηθεί η πρώτη δόση της προκαταβολής και αν υλοποιήθηκαν τα συναφή μέτρα. Ο έλεγχος αυτός διενεργείται από το κράτος μέλος με βάση την αναφερόμενη στο άρθρο 9 ετήσια έκθεση ή την έκθεση ελέγχου που προβλέπεται στο άρθρο 7.
   Άρθρο 4
   Σύσταση εγγύησης
   1.   Οι αναφερόμενες στο άρθρο 3 προκαταβολές καταβάλλονται μόνο εάν η αιτούσα δικαιούχος οργάνωση καταθέσει εγγύηση, βάσει του άρθρου 66 παράγραφος 1 του κανονισμού (ΕΕ) αριθ. 1306/2013, ποσού ίσου προς το 110 % του ποσού της αιτηθείσας προκαταβολής.
   2.   Εντός προθεσμίας που καθορίζεται από το κράτος μέλος και το αργότερο στις 31 Μαρτίου, οι ενδιαφερόμενες δικαιούχοι οργανώσεις μπορούν να υποβάλλουν στο οικείο κράτος μέλος αίτηση αποδέσμευσης της αναφερόμενης στην παράγραφο 1 εγγύησης μέχρι ανώτατου ποσού ίσου προς τις πραγματικές και επαληθευμένες από το κράτος μέλος συνολικές δαπάνες που αντιστοιχούν στο ποσό της πρώτης δόσης της προκαταβολής. Το κράτος μέλος καθορίζει και ελέγχει τα δικαιολογητικά που συνοδεύουν την αίτηση αυτή και αποδεσμεύει την εγγύηση που αντιστοιχεί στις σχετικές δαπάνες, το αργότερο κατά τη διάρκεια του δεύτερου μήνα μετά τον μήνα υποβολής της αίτησης.
   Άρθρο 5
   Καταβολή της ενωσιακής χρηματοδότησης
   1.   Για τους σκοπούς της καταβολής της ενωσιακής χρηματοδότησης δυνάμει του άρθρου 29 παράγραφος 2 του κανονισμού (ΕΕ) αριθ. 1308/2013, η δικαιούχος οργάνωση υποβάλλει αίτηση πληρωμής στον οργανισμό πληρωμών του κράτους μέλους πριν από την ημερομηνία που καθορίζεται από το κράτος μέλος και το αργότερο στις 30 Ιουνίου του έτους που ακολουθεί κάθε έτος εκτέλεσης του προγράμματος εργασίας.
   Ο οργανισμός πληρωμών του κράτους μέλους μπορεί να καταβάλει στις δικαιούχους οργανώσεις το υπόλοιπο του ποσού της ενωσιακής χρηματοδότησης που αντιστοιχεί σε κάθε έτος εκτέλεσης του προγράμματος εργασίας, αφού εξακριβώσει, με βάση την αναφερόμενη στο άρθρο 9 ετήσια έκθεση ή με την προβλεπόμενη στο άρθρο 7 έκθεση ελέγχου, αν έχουν πράγματι υλοποιηθεί τα μέτρα που αντιστοιχούν στις δύο δόσεις της προκαταβολής που αναφέρονται στο άρθρο 3 παράγραφος 3.
   Κάθε αίτηση ενωσιακής χρηματοδότησης που υποβάλλεται μετά την 30ή Ιουνίου δεν είναι παραδεκτή και τα ποσά που ενδεχομένως έχουν καταβληθεί στο πλαίσιο προκαταβολής επί της χρηματοδότησης του προγράμματος εργασίας επιστρέφονται σύμφωνα με τη διαδικασία του άρθρου 8.
   2.   Η αίτηση ενωσιακής χρηματοδότησης συντάσσεται με βάση το υπόδειγμα της αρμόδιας αρχής του κράτους μέλους. Για να είναι παραδεκτή, η αίτηση πρέπει να συνοδεύεται από:
   
               α)
            
            
               έκθεση που περιλαμβάνει τα ακόλουθα στοιχεία:
               
                           i)
                        
                        
                           ακριβή περιγραφή των υλοποιηθέντων σταδίων του προγράμματος εργασίας, με ανάλυση ανά τομέα και μέτρο που αναφέρεται στο άρθρο 3 του κατ' εξουσιοδότηση κανονισμού (ΕΕ) αριθ. 611/2014,
                        
                     
                           ii)
                        
                        
                           κατά περίπτωση, την αιτιολόγηση και τις δημοσιονομικές επιπτώσεις των αποκλίσεων μεταξύ των σταδίων του προγράμματος εργασίας που ενέκρινε το κράτος μέλος και των σταδίων του προγράμματος εργασίας που πράγματι υλοποιήθηκαν,
                        
                     
                           iii)
                        
                        
                           αξιολόγηση του υλοποιηθέντος προγράμματος εργασίας, με βάση τα προβλεπόμενα κριτήρια του άρθρου 6 του κατ' εξουσιοδότηση κανονισμού (ΕΕ) αριθ. 611/2014·
                        
                     
         
               β)
            
            
               τιμολόγια και τραπεζικά έγγραφα που αποδεικνύουν την πληρωμή των δαπανών που πραγματοποιήθηκαν κατά τη διάρκεια της περιόδου εκτέλεσης του προγράμματος εργασίας·
            
         
               γ)
            
            
               κατά περίπτωση, δικαιολογητικά της καταβολής των χρηματοδοτικών συνεισφορών των δικαιούχων οργανώσεων και του σχετικού κράτους μέλους.
            
         3.   Κάθε αίτηση χρηματοδότησης που δεν πληροί τους όρους των παραγράφων 1 και 2 θεωρείται μη παραδεκτή και απορρίπτεται. Η ενδιαφερόμενη δικαιούχος οργάνωση μπορεί να υποβάλει νέα αίτηση χρηματοδότησης προσκομίζοντας τα δικαιολογητικά και τα στοιχεία που λείπουν εντός προθεσμίας που καθορίζεται από το κράτος μέλος.
   4.   Κάθε αίτηση που αφορά δαπάνες για μέτρα που υλοποιήθηκαν οι οποίες πραγματοποιήθηκαν πέραν των δύο μηνών μετά το τέλος της περιόδου εκτέλεσης του προγράμματος εργασίας απορρίπτεται.
   5.   Το αργότερο τρεις μήνες μετά την ημερομηνία υποβολής της αίτησης χρηματοδότησης και των δικαιολογητικών που αναφέρονται στην παράγραφο 2 και μετά την εξέταση των δικαιολογητικών και τη διενέργεια των ελέγχων που αναφέρονται στο άρθρο 6, το κράτος μέλος καταβάλλει την οφειλόμενη ενωσιακή χρηματοδότηση και, κατά περίπτωση, αποδεσμεύει την εγγύηση που αναφέρεται στο άρθρο 4. Η αναφερόμενη στο άρθρο 7 παράγραφος 3 στοιχείο ζ) του κατ' εξουσιοδότηση κανονισμού (ΕΕ) αριθ. 611/2014 εγγύηση αποδεσμεύεται μετά την περάτωση ολόκληρου του προγράμματος εργασίας, την εξέταση των δικαιολογητικών εγγράφων και τη διενέργεια των ελέγχων που αναφέρονται στο άρθρο 6.
   Άρθρο 6
   Επιτόπιοι έλεγχοι
   1.   Τα κράτη μέλη εξακριβώνουν αν τηρούνται οι όροι χορήγησης της ενωσιακής χρηματοδότησης, ιδίως ως προς τα ακόλουθα σημεία:
   
               α)
            
            
               την τήρηση των όρων αναγνώρισης των δικαιούχων που αναφέρονται στα άρθρα 152, 154, 156, 157 και 158 του κανονισμού (ΕΕ) αριθ. 1308/2013·
            
         
               β)
            
            
               την εφαρμογή των εγκεκριμένων προγραμμάτων εργασίας, ιδίως των επενδυτικών μέτρων και υπηρεσιών·
            
         
               γ)
            
            
               τις δαπάνες που πραγματοποιούνται σε σχέση με την αιτηθείσα χρηματοδότηση και τη χρηματοδοτική συνεισφορά των σχετικών ελαιουργικών φορέων.
            
         2.   Οι αρμόδιες αρχές του κράτους μέλους εφαρμόζουν σχέδιο ελέγχου των προγραμμάτων εργασίας που αφορά δείγμα δικαιούχων οργανώσεων που επιλέγεται βάσει ανάλυσης κινδύνου και περιλαμβάνει κατ' έτος τουλάχιστον το 30 % των οργανώσεων που είναι δικαιούχοι ενωσιακής χρηματοδότησης σύμφωνα με το άρθρο 29 του κανονισμού (ΕΕ) αριθ. 1308/2013. Η επιλογή πραγματοποιείται κατά τρόπον ώστε:
   
               α)
            
            
               όλες οι οργανώσεις παραγωγών και οι ενώσεις τους να υποβάλλονται σε επιτόπιο έλεγχο τουλάχιστον μία φορά κατά την εκτέλεση του εγκεκριμένου προγράμματος εργασίας μετά την πληρωμή της προκαταβολής και πριν από την τελική πληρωμή της ενωσιακής χρηματοδότησης·
            
         
               β)
            
            
               όλες οι διεπαγγελματικές οργανώσεις να υποβάλλονται σε έλεγχο ετησίως, κατά την περίοδο εκτέλεσης κάθε εγκεκριμένου προγράμματος εργασίας. Εάν κατά τη διάρκεια του έτους εισέπραξαν προκαταβολή, ο έλεγχος διενεργείται μετά την ημερομηνία πληρωμής της εν λόγω προκαταβολής.
            
         Εάν κατά τους ελέγχους διαπιστωθούν παρατυπίες, η αρμόδια αρχή διενεργεί συμπληρωματικούς ελέγχους κατά το τρέχον έτος και αυξάνει τον αριθμό των δικαιούχων οργανώσεων που πρέπει να ελεγχθούν το επόμενο έτος.
   3.   Η αρμόδια αρχή ορίζει τις δικαιούχους οργανώσεις που πρέπει να ελεγχθούν σύμφωνα με ανάλυση κινδύνου που βασίζεται στα ακόλουθα κριτήρια:
   
               α)
            
            
               το ύψος της χρηματοδότησης του εγκεκριμένου προγράμματος εργασίας·
            
         
               β)
            
            
               το είδος των μέτρων που χρηματοδοτούνται στο πλαίσιο του προγράμματος εργασίας·
            
         
               γ)
            
            
               τον βαθμό προόδου της εκτέλεσης των προγραμμάτων εργασίας·
            
         
               δ)
            
            
               τις διαπιστώσεις κατά τους προηγούμενους επιτόπιους ελέγχους ή κατά τις εξακριβώσεις στο πλαίσιο της διαδικασίας αναγνώρισης που προβλέπεται στα άρθρα 154 παράγραφος 4 και 158 παράγραφος 5 του κανονισμού (ΕΕ) αριθ. 1308/2013·
            
         
               ε)
            
            
               άλλα κριτήρια κινδύνου που καθορίζονται από τα κράτη μέλη.
            
         4.   Οι επιτόπιοι έλεγχοι είναι αιφνιδιαστικοί. Ωστόσο, για να διευκολύνεται η πρακτική οργάνωση των ελέγχων, επιτρέπεται η προειδοποίηση, που δεν υπερβαίνει τις 48 ώρες, της δικαιούχου οργάνωσης που θα ελεγχθεί.
   5.   Η διάρκεια κάθε επιτόπιου ελέγχου αντιστοιχεί στον βαθμό προόδου της εκτέλεσης του εγκεκριμένου προγράμματος εργασίας και των δαπανών που πραγματοποιήθηκαν για επενδύσεις και υπηρεσίες.
   Άρθρο 7
   Εκθέσεις ελέγχου
   Για κάθε επιτόπιο έλεγχο που αναφέρεται στο άρθρο 6 συντάσσεται λεπτομερής έκθεση ελέγχου, η οποία περιλαμβάνει ιδίως:
   
               α)
            
            
               την ημερομηνία και τη διάρκεια του ελέγχου·
            
         
               β)
            
            
               κατάλογο των ατόμων που παρέστησαν στον έλεγχο·
            
         
               γ)
            
            
               κατάλογο των τιμολογίων που ελέγχθηκαν·
            
         
               δ)
            
            
               τα στοιχεία των τιμολογίων που επιλέχθηκαν από το μητρώο αγορών ή πωλήσεων και το μητρώο ΦΠΑ, στα οποία είχαν καταχωρισθεί τα τιμολόγια που επιλέχθηκαν·
            
         
               ε)
            
            
               τα τραπεζικά έγγραφα που αποδεικνύουν τις πληρωμές των επιλεγέντων ποσών·
            
         
               στ)
            
            
               αναφορά των μέτρων που είχαν ήδη υλοποιηθεί και αποτέλεσαν αντικείμενο επιτόπιας ειδικής ανάλυσης·
            
         
               ζ)
            
            
               το αποτέλεσμα του ελέγχου.
            
         Άρθρο 8
   Αχρεωστήτως καταβληθέντα ποσά και κυρώσεις
   1.   Σε περίπτωση που η ανάκληση της αναγνώρισης που αναφέρεται στα άρθρα 154 και 158 του κανονισμού (ΕΕ) αριθ. 1308/2013 είναι αποτέλεσμα του ότι η δικαιούχος οργάνωση αθέτησε τις υποχρεώσεις της, εκ προθέσεως ή λόγω σοβαρής αμέλειας, η δικαιούχος οργάνωση αποκλείεται από την ενωσιακή χρηματοδότηση για το σύνολο του προγράμματος εργασίας.
   2.   Εάν ένα μέτρο δεν έχει υλοποιηθεί σύμφωνα με το πρόγραμμα εργασίας, η δικαιούχος οργάνωση αποκλείεται από τη χρηματοδότηση για το συγκεκριμένο μέτρο.
   3.   Σε περίπτωση που ένα μέτρο εφαρμόστηκε σύμφωνα με το εγκεκριμένο πρόγραμμα εργασίας και στη συνέχεια διαπιστώθηκε ότι δεν είναι επιλέξιμο, το κράτος μέλος μπορεί να αποφασίσει να καταβάλει την οφειλόμενη χρηματοδότηση ή να μην ανακτήσει τα ήδη καταβληθέντα ποσά, εάν η απόφαση αυτή επιτρέπεται σε ανάλογες περιπτώσεις χρηματοδότησης από τον εθνικό προϋπολογισμό και εφόσον η δικαιούχος οργάνωση δεν ενήργησε εξ αμελείας ή εκ προθέσεως.
   4.   Σε περίπτωση σοβαρής αμέλειας ή ψευδών δηλώσεων, η δικαιούχος οργάνωση αποκλείεται από:
   
               α)
            
            
               δημόσια χρηματοδότηση για το σύνολο του προγράμματος εργασίας· και
            
         
               β)
            
            
               την ενωσιακή χρηματοδότηση δυνάμει του άρθρου 29 του κανονισμού (ΕΕ) αριθ. 1308/2013 καθ' όλη τη διάρκεια της επόμενης τριετούς περιόδου από εκείνη κατά την οποία διαπιστώθηκε η παρατυπία.
            
         5.   Όταν η χρηματοδότηση αποκλείεται δυνάμει των παραγράφων 1, 2 και 4, η αρμόδια αρχή ανακτά το ποσό δημόσιας στήριξης που έχει ήδη καταβληθεί στη δικαιούχο οργάνωση.
   6.   Τα ποσά της ενωσιακής συνεισφοράς που ανακτώνται δυνάμει της παραγράφου 5 προσαυξάνονται, ενδεχομένως, με τους τόκους που υπολογίζονται με βάση:
   
               α)
            
            
               την περίοδο μεταξύ της πληρωμής και της επιστροφής από τον δικαιούχο·
            
         
               β)
            
            
               το επιτόκιο που εφαρμόζεται από την Ευρωπαϊκή Κεντρική Τράπεζα στις κυριότερες πράξεις αναχρηματοδότησης, όπως δημοσιεύεται στην Επίσημη Εφημερίδα της Ευρωπαϊκής Ένωσης, σειρά C, το οποίο ίσχυε κατά την ημερομηνία της αχρεώστητης πληρωμής, προσαυξημένο κατά τρεις ποσοστιαίες μονάδες.
            
         7.   Τα ποσά της ενωσιακής χρηματοδότησης που ανακτώνται δυνάμει του παρόντος άρθρου καταβάλλονται στον οργανισμό πληρωμών και αφαιρούνται από τις δαπάνες που χρηματοδοτεί το Ευρωπαϊκό Γεωργικό Ταμείο Εγγυήσεων.
   Άρθρο 9
   Έκθεση των δικαιούχων οργανώσεων
   1.   Οι δικαιούχοι οργανώσεις υποβάλλουν στις αρμόδιες εθνικές αρχές, πριν από την 1η Μαΐου κάθε έτους, ετήσια έκθεση για την εφαρμογή των προγραμμάτων εργασίας κατά το προηγούμενο έτος εκτέλεσης. Η εν λόγω έκθεση περιλαμβάνει τα ακόλουθα στοιχεία:
   
               α)
            
            
               τα στάδια του προγράμματος εργασίας που υλοποιήθηκαν ή υλοποιούνται·
            
         
               β)
            
            
               τις βασικές τροποποιήσεις του προγράμματος εργασίας·
            
         
               γ)
            
            
               την αξιολόγηση των αποτελεσμάτων που έχουν ήδη επιτευχθεί, με βάση τους δείκτες που προβλέπονται στο άρθρο 7 παράγραφος 3 στοιχείο στ) του κατ' εξουσιοδότηση κανονισμού (ΕΕ) αριθ. 611/2014.
            
         Το τελευταίο έτος εκτέλεσης του προγράμματος εργασίας, αντί της αναφερόμενης στο πρώτο εδάφιο έκθεσης, υποβάλλεται τελική έκθεση.
   2.   Η τελική έκθεση αποτελεί αξιολόγηση του προγράμματος εργασίας και περιλαμβάνει τουλάχιστον τα ακόλουθα στοιχεία:
   
               α)
            
            
               επεξήγηση του βαθμού επίτευξης των επιδιωκόμενων στόχων του προγράμματος, με βάση τους δείκτες που προβλέπονται στο άρθρο 7 παράγραφος 3 στοιχείο στ) του κατ' εξουσιοδότηση κανονισμού (ΕΕ) αριθ. 611/2014 και με κάθε άλλο κατάλληλο κριτήριο·
            
         
               β)
            
            
               επεξήγηση των τροποποιήσεων του προγράμματος εργασίας·
            
         
               γ)
            
            
               ενδεχομένως, αναφορά των στοιχείων που πρόκειται να ληφθούν υπόψη κατά την εκπόνηση του επόμενου προγράμματος εργασίας.
            
         3.   Τα δεδομένα που συλλέγονται και οι μελέτες που συντάσσονται στο πλαίσιο της εκτέλεσης των μέτρων βάσει του άρθρου 3 παράγραφος 1 στοιχείο α) του κατ' εξουσιοδότηση κανονισμού (ΕΕ) αριθ. 611/2014 δημοσιεύονται στον διαδικτυακό τόπο της δικαιούχου οργάνωσης μετά την ολοκλήρωση της εφαρμογής του σχετικού μέτρου.
   Άρθρο 10
   Κοινοποιήσεις των κρατών μελών
   1.   Πριν από την έναρξη νέου τριετούς προγράμματος εργασίας και το αργότερο έως τις 31 Ιανουαρίου του έτους που έπεται της λήξης του προηγούμενου προγράμματος, οι αρμόδιες αρχές ανακοινώνουν στην Επιτροπή τα εθνικά μέτρα εφαρμογής του παρόντος κανονισμού, και ιδίως τα μέτρα που αφορούν:
   
               α)
            
            
               τους όρους αναγνώρισης των δικαιούχων οργανώσεων που αναφέρονται στα άρθρα 152, 156 και 157 του κανονισμού (ΕΕ) αριθ. 1308/2013·
            
         
               β)
            
            
               τους πρόσθετους όρους που διευκρινίζουν τα επιλέξιμα μέτρα που θεσπίζονται κατ' εφαρμογή του άρθρου 3 παράγραφος 3 του κατ' εξουσιοδότηση κανονισμού (ΕΕ) αριθ. 611/2014·
            
         
               γ)
            
            
               τους στόχους και τις προτεραιότητες της ελαιοκαλλιέργειας που αναφέρονται στο άρθρο 6 παράγραφος 1 στοιχείο α) του κατ' εξουσιοδότηση κανονισμού (ΕΕ) αριθ. 611/2014 και τους ποιοτικούς και ποσοτικούς δείκτες αποτελεσματικότητας που αναφέρονται στο άρθρο 7 παράγραφος 1 στοιχείο στ) του εν λόγω κατ' εξουσιοδότηση κανονισμού·
            
         
               δ)
            
            
               την προθεσμία που αναφέρεται στο άρθρο 2 παράγραφος 3·
            
         
               ε)
            
            
               τις ρυθμίσεις του προβλεπόμενου στο άρθρο 3 καθεστώτος προκαταβολών και, ενδεχομένως, του καθεστώτος καταβολής των εθνικών χρηματοδοτήσεων·
            
         
               στ)
            
            
               τη διεξαγωγή των προβλεπόμενων στο άρθρο 6 ελέγχων και την επιβολή των προβλεπόμενων στο άρθρο 8 χρηματικών ποινών και διορθώσεων.
            
         2.   Το αργότερο την 1η Μαΐου κάθε έτους εκτέλεσης των εγκεκριμένων προγραμμάτων εργασίας, οι αρμόδιες αρχές διαβιβάζουν στην Επιτροπή στοιχεία που αφορούν:
   
               α)
            
            
               τα προγράμματα εργασίας και τα χαρακτηριστικά τους, με ανάλυση ανά τύπο δικαιούχων οργανώσεων, ανά τομέα και μέτρα και ανά περιφερειακή ζώνη·
            
         
               β)
            
            
               το ύψος της χρηματοδότησης κάθε προγράμματος εργασίας·
            
         
               γ)
            
            
               το προβλεπόμενο χρονοδιάγραμμα ενωσιακής χρηματοδότησης ανά οικονομικό έτος για τη συνολική διάρκεια των προγραμμάτων εργασίας.
            
         3.   Το αργότερο στις 20 Οκτωβρίου κάθε έτους εκτέλεσης των εγκεκριμένων προγραμμάτων εργασίας, οι αρμόδιες αρχές διαβιβάζουν στην Επιτροπή έκθεση για την εφαρμογή του παρόντος κανονισμού, η οποία περιλαμβάνει τουλάχιστον τα ακόλουθα στοιχεία:
   
               α)
            
            
               τον αριθμό των χρηματοδοτούμενων προγραμμάτων εργασίας, τους δικαιούχους, τις ελαιοκομικές εκτάσεις, τα ελαιοτριβεία, τις εγκαταστάσεις μεταποίησης και τις σχετικές ποσότητες ελαιολάδου και επιτραπέζιων ελιών·
            
         
               β)
            
            
               τα χαρακτηριστικά των μέτρων που έχουν αναληφθεί σε κάθε τομέα δράσης·
            
         
               γ)
            
            
               τις αποκλίσεις μεταξύ των προβλεπόμενων μέτρων και εκείνων που υλοποιήθηκαν και τις επιπτώσεις τους στο επίπεδο των δαπανών·
            
         
               δ)
            
            
               την αξιολόγηση και εκτίμηση των προγραμμάτων εργασίας, η οποία λαμβάνει υπόψη, μεταξύ άλλων, την αξιολόγηση που αναφέρεται στο άρθρο 5 παράγραφος 2 στοιχείο α) σημείο iii)·
            
         
               ε)
            
            
               τα στατιστικά στοιχεία των ελέγχων και των εκθέσεων ελέγχου που διενεργήθηκαν σύμφωνα με τα άρθρα 6 και 7 και τις χρηματικές ποινές ή διορθώσεις που επιβλήθηκαν σύμφωνα με το άρθρο 8·
            
         
               στ)
            
            
               τις δαπάνες ανά πρόγραμμα εργασίας και ανά τομέα και μέτρο, καθώς και τις χρηματοδοτικές ενωσιακές και εθνικές συνεισφορές, καθώς και τις συνεισφορές των δικαιούχων οργανώσεων.
            
         4.   Οι κοινοποιήσεις που προβλέπονται στο παρόν άρθρο πραγματοποιούνται σύμφωνα με τις διατάξεις του κανονισμού (ΕΚ) αριθ. 792/2009 της Επιτροπής (4).
   5.   Οι οικείες αρμόδιες αρχές των κρατών μελών δημοσιεύουν στο διαδικτυακό τους τόπο όλα τα δεδομένα που συλλέγουν και τις μελέτες που συντάσσουν κατ' εφαρμογή των μέτρων βάσει του άρθρου 3 παράγραφος 1 στοιχείο α) του κατ' εξουσιοδότηση κανονισμού (ΕΕ) αριθ. 611/2014, όταν ολοκληρωθούν.
   Άρθρο 11
   Έναρξη ισχύος
   Ο παρών κανονισμός αρχίζει να ισχύει την έβδομη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
   
      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 6 Ιουνίου 2014.
      
         
            Για την Επιτροπή
         
         
            Ο Πρόεδρος
         
         José Manuel ΒΑRROSO
      
   
   
      (1)  ΕΕ L 347 της 20.12.2013, σ. 549.
   
      (2)  ΕΕ L 347 της 20.12.2013, σ. 671.
   
      (3)  Κατ' εξουσιοδότηση κανονισμός (ΕΕ) αριθ. 611/2014 της Επιτροπής, της 11ης Μαρτίου 2014, για τη συμπλήρωση του κανονισμού (ΕΕ) αριθ. 1308/2013 του Ευρωπαϊκού Κοινοβουλίου και του Συμβουλίου όσον αφορά τα προγράμματα στήριξης του τομέα του ελαιολάδου και των επιτραπέζιων ελιών (βλέπε σελίδα 55 της παρούσας Επίσημης Εφημερίδας).
   
      (4)  Κανονισμός (ΕΚ) αριθ. 792/2009 της Επιτροπής, της 31ης Αυγούστου 2009, για τον καθορισμό των λεπτομερειών εφαρμογής όσον αφορά την κοινοποίηση από τα κράτη μέλη στην Επιτροπή των πληροφοριών και των εγγράφων σε εφαρμογή της κοινής οργάνωσης των αγορών, του καθεστώτος των άμεσων ενισχύσεων, της προώθησης των γεωργικών προϊόντων και των καθεστώτων που εφαρμόζονται στις εξόχως απόκεντρες περιοχές και στα μικρά νησιά του Αιγαίου (ΕΕ L 228 της 1.9.2009, σ. 3).